**Muraszemenye Község Önkormányzata Képviselőtestületének**

**2/2015. (II.17.) önkormányzati rendelete a szociális ellátásokról**

Muraszemenye Község Önkormányzata Képviselőtestülete Magyarország helyi önkormányzatairól szóló 2011. évi CLXXXIX törvény 13.§(1) bekezdés 8. pontjában kapott felhatalmazás alapján, az Alaptörvény 32. cikk (1) bekezdés a) pontjában, a szociális igazgatásról és a szociális ellátásokról szóló 1993. évi III. tv. (Szt.) törvény 1.§ (2) bekezdésében, 26.§-ban, 32.§(3) bekezdésében, 45.§-ban, 132.§(4) bekezdésében meghatározott feladatkörében eljárva a következőket rendeli.

**I. Fejezet**

**Bevezető rendelkezések**

**1.§** E rendelet célja, hogy Muraszemenye község lakossága szociális biztonságának megteremtése és megőrzése érdekében, meghatározza a helyi önkormányzat által biztosított egyes szociális pénzbeli és természetben nyújtott ellátások formáit, a jogosultsági és eljárási szabályokat, illetve azok igénybevételének és érvényesítésének módját, feltételeit és garanciáit.

**2.§**  A rendelet hatálya az Szt-ben meghatározott személyekre terjed ki.

**3. §** (1) E rendeletben szabályozott pénzbeli és természetbeni szociális ellátásokkal kapcsolatos eljárás kérelemre vagy hivatalból indulhat.

       (2) A szociális ellátások megállapítása iránti kérelmet az erre a célra rendszeresített

      formanyomtatványon kell benyújtani. A kérelem benyújtható postai küldeményként vagy

        személyesen a Bázakerettyei Közös Önkormányzati Hivatal Muraszemenyei Kirendeltségén( továbbiakban:  önkormányzati hivatal ).

***4. §*** *(1) A kérelemhez csatolni kell az  Szt.-ben, és a pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006.(III.27.) Kormányrendeletben (továbbiakban: Szmr.), valamint a jelen rendeletben meghatározott iratokat.*

*(2) A szociális ellátások megállapításakor a jövedelem számítására vonatkozó szabályokat az Szt. tartalmazza.*

***5. §*** *(1) Nincs szükség igazolásra, ha az adatok az eljáró hatóság nyilvántartásában fellelhetőek.*

*(2) Az eljáró hatóság a döntését a benyújtott kérelem és annak mellékletei alapján hozza meg, szükség esetén környezettanulmányt kell beszerezni.*

*(3) Amennyiben a kérelmező a döntéshez szükséges igazolásokat, iratokat felszólítás ellenére – a felszólításban meghatározott időpontig – nem bocsátja az eljáró hatóság rendelkezésére, vagy a környezettanulmány elkészítését nem teszi lehetővé, az eljárást az eljáró hatóság megszünteti vagy a rendelkezésre álló adatok alapján dönt.*

**6. §** (1) A kérelmező köteles együttműködni a hivatallal szociális helyzetének feltárásában.

(2) A benyújtott jövedelem és vagyonnyilatkozatban szereplő adatok valódisága az eljárás során helyszíni környezettanulmány készítésével ellenőrizhető. Amennyiben az ügyfél a környezettanulmány elkészítését nem teszi lehetővé, és emiatt a tényállás nem kellően tisztázott, a hatáskör gyakorlója a rendelkezésre álló adatok alapján dönt, vagy az eljárást megszünteti.

**Jogosulatlanul igénybe vett ellátás megtérítése**

***7. §*** *(1) A jogosulatlanul igénybevett támogatás megtérítésével kapcsolatban a Szt. 17. §-ának rendelkezéseit kell alkalmazni.*

*(2) A polgármester a kötelezett kérelmére a határozatát egy ízben méltányosságból módosíthatja oly módon, hogy a visszafizetendő összeg mértékét csökkentheti, elengedheti, vagy részletfizetést engedélyezhet, feltéve, hogy az igénybevételtől egy év még nem telt el és a visszafizetés olyan helyzetet eredményezne, amely az adós vagy családja megélhetését veszélyeztetné, vagy amelyben ismételten szociális gondoskodásra szorulna. A részletfizetés időtartama azonban nem lehet hosszabb 12 hónapnál.*

*(3) A polgármester döntése ellen a Képviselő-testülethez címzett – a döntés közlésétől számított 15 napon belül az eljáró hatóságon benyújtott vagy postai úton eljuttatott – illetékmentes fellebbezéssel lehet élni.*

**II. Fejezet**

**Az ellátások rendszere**

**8. § (**1) A jogosult részére jövedelme kiegészítésére, pótlására pénzbeli és természetbeni ellátás nyújtható.

         (2) Szociális rászorultság esetén a jogosult részére a képviselőtestület, vagy a képviselőtestület által átruházott hatáskörben a polgármester pénzbeli és természetbeni ellátásként az alábbi támogatásokat biztosítja:

         a) Települési támogatásként

              aa)  lakhatási támogatást

              ab) ápolási díjat,

              ac) gyógyszertámogatást.

         b) Rendkívüli települési támogatást.

         c) Köztemetést.

**III. fejezet**

**Települési támogatások**

**Lakhatási támogatás**

**9. §** (1) A polgármester lakhatási támogatást biztosít a szociálisan rászoruló háztartások részére a háztartás tagjai által lakott lakás, vagy nem lakás céljára szolgáló helyiség fenntartásával kapcsolatos rendszeres kiadásaik viseléséhez, így különösen a villanyáram-, a víz- és a gázfogyasztás, a csatornahasználat és a szemétszállítás díjhoz, a lakbérhez vagy az albérleti díjhoz, a lakáscélú pénzintézeti kölcsön törlesztő részletéhez, illetve a tüzelőanyag költségeihez.

(2) A lakhatási támogatást elsősorban természetbeni szociális ellátás formájában, és a lakásfenntartással összefüggő azon rendszeres kiadásokhoz kell nyújtani, amelyek megfizetésének elmaradása a kérelmező lakhatását a legnagyobb mértékben veszélyezteti.

3) Lakhatási támogatásra jogosult az a személy, akinek a háztartásában az egy főre jutó  havi jövedelem nem haladja meg az öregségi nyugdíj mindenkori legkisebb összegének a 250 %-át és a háztartás tagjai egyikének sincs vagyona.

**10.§** (1) A lakhatási támogatás havi összege  3.000- 6.000,-Ft  között állapítható meg.

**(2)** A jogosultságokat a kérelem benyújtása hónapjának 1. napjától 12 hónapra kell megállapítani.

**(3)** A lakhatási támogatásra való jogosultság ismételt megállapítása iránti kérelem legkorábban a megszűnést követő hónapban nyújtható be. Ebben az esetben az új jogosultságot a korábbi jogosultság megszűnését követő naptól kell megállapítani.

**(4)** Ha a lakhatási támogatásban részesülő személy lakcíme a támogatás folyósításának időtartama alatt megváltozik, vagy a jogosult meghal, a változás, illetve a haláleset hónapjára járó támogatást teljes összegben kell folyósítani, de a támogatás folyósítását a változás, vagy a haláleset hónapját követő hónap első napjával meg kell szüntetni

**11.§** (1) A lakhatási támogatás egyéb feltételeként az önkormányzat előírja, hogy a kérelem benyújtója, illetve az ellátás jogosultja a lakókörnyezete rendezettségét biztosítsa.

(2) A lakókörnyezet rendezettségének biztosítása körében a kérelmező vagy jogosult köteles az általa életvitelszerűen lakott lakást vagy házat és annak udvarát, kertjét, a kerítéssel kívül határos területét, járdát tisztán tartani, az ingatlan állagmegőrzését és rendeltetésszerű használhatóságát, valamint higiénikus állapotát biztosítani.

(3) A (2) bekezdésben megállapított feltételek teljesítésére a kérelmezőt, illetve a jogosultat megfelelő, de legalább ötnapos határidő tűzésével a jegyzőnek – az elvégzendő tevékenységek konkrét megjelölésével – fel kell szólítania. Amennyiben a kérelmező vagy a jogosult a feltételeknek felszólítás ellenére sem tesz eleget, a kérelmet el kell utasítani, vagy a megállapított támogatást meg kell szüntetni.

**12. §** Lakhatási támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától.

**Ápolási díj**

**13. §** (1) A képviselőtestület ápolási díjat állapíthat meg annak a hozzátartozónak, aki 18. életévét betöltött tartósan beteg személy ápolását, gondozását végzi.

      (2) A jogosultság megállapítása szempontjából figyelembe vehető egy főre számított havi családi jövedelem az öregségi nyugdíj mindenkori legkisebb összegét, egyedülálló esetén annak 150%-át nem haladhatja meg.

      (3) Nem jogosult ápolási díjra a hozzátartozó az Szt. 42.§(1) bekezdésében felsorolt esetekben.

      (4) Az ápolási díj megállapítása iránti kérelmet az Szmr. szerint erre a célra rendszeresített

       formanyomtatványon kell benyújtani.

      (5) Valamennyi kérelem elbírálása előtt az ápolt lakóhelyén vagy tartózkodási helyén

       környezettanulmányt kell készíteni, melynek során vizsgálni kell, hogy az ápolással járó

       kötelezettségek teljesíthetők-e.

       (6) Az ápolási díjra való jogosultságot évente felül kell vizsgálni. Az ápolási díj folyósításának megszüntetésére az Szt. szabályait kell alkalmazni.

      (7)  Az ápolási díj összege nem lehet kevesebb az ápolási díj központi költségvetésről szóló törvényben meghatározott alapösszegének  80%- ánál, és nem haladhatja meg az öregségi nyugdíj mindenkori legkisebb összegét.

**Gyógyszertámogatás**

**14.§ (**1) A képviselőtestület gyógyszertámogatást állapít meg annak a szociálisan rászorult személynek, aki nem jogosult közgyógyellátásra, és akinek esetében az alábbi feltételek fennállnak:

1. családjában az egy főre számított havi jövedelem nem haladja meg az öregségi nyugdíj mindenkori legkisebb összegének 200%-át, egyedül élő esetén annak 250%-át, továbbá
2. a havi rendszeres gyógyító ellátás költsége az öregségi nyugdíj mindenkori legkisebb összegének 20%-át eléri.

(2) Az elismert havi rendszeres gyógyszerköltséget a háziorvosi javaslat alapján kiállított gyógyszertári igazolás alapján kell meghatározni, melyet a kérelemhez csatolni kell.

(3) A gyógyszertámogatás havi összege az elismert havi gyógyszerköltség 50%-80%-a,  maximum 10.000,-Ft.

(4) A gyógyszertámogatásra való jogosultságot a benyújtás hónapjának első napjától egy évre kell megállapítani, azonban ha ezen  időtartama alatt a jogosult részére közgyógyellátás kerül megállapításra, a részére folyósított gyógyszertámogatás a közgyógyellátásra való jogosultság napjától megszűnik.

**IV. Fejezet**

**Rendkívüli települési támogatások**

**15.§** (1) A képviselőtestület által átruházott hatáskörben a polgármester rendkívüli települési támogatásra való jogosultságot állapít meg azon személyek részére, akik önmaguk, családjuk létfenntartásáról más módon nem tudnak gondoskodni, vagy alkalmanként jelentkező többletkiadások miatt anyagi segítségre szorulnak, elsősorban az Szt. 45.§(4) bekezdésében meghatározott esetekben.

(2) Rendkívüli települési támogatás formái:

a) eseti segély

b) időszaki támogatás -  maximum 6 hónapra biztosított támogatás formájában-,

c) kamatmentes kölcsön,

d) rendkívüli gyógyszersegély

e) gyermekvédelmi segély

f) temetési segély.

**16.§** (1) A 15.§ (2) bekezdés a),b), c), d), e), pontjaiban foglalt segélyre jogosult az a személy, akinek a családjában az egy főre jutó jövedelem az öregségi nyugdíj mindenkor legkisebb összegének 130%-át, egyedül élő esetén annak 200%-át nem haladja meg.

 (2) Az igénylő és a vele közös háztartásban élő családtagjai számára az önkormányzati segély összege a 15. § (2) bekezdés a), d) e) pontjai esetében az adott naptári évben nem haladhatja meg az öregségi nyugdíj mindenkori legkisebb összegének 150%-át.

(3) Az önkormányzati segély felhasználásának ellenőrzése keretében a felhasználást alátámasztó dokumentumok (számla, nyugta stb.) becsatolására lehet kötelezni a jogosultat.

**17.§ (**1) Az eseti segély egyszeri összege nem lehet kevesebb,  mint 3.000,-Ft és nem haladhatja meg a 10.000,Ft-ot.

    (2) Időszaki támogatás elsősorban azon egyedül élő személyeknek, különösen pályakezdő

    fiatalok, munkanélküli ellátásban nem részesülő személyeknek állapítható meg, akik

    létfenntartásukhoz semmilyen jövedelemmel nem rendelkeznek, munkába állásuk nem oldható

    meg.

    (3) Az időszaki támogatás havi összege a mindenkori öregségi nyugdíjminimum 50%-át nem

    haladhatja meg.

**18.§ (1)**  A jogosult önhibáján kívüli okból bekövetkező anyagi veszélyhelyzet - különösen elemi kár - esetén az önkormányzati segély kamatmentes kölcsön formájában is nyújtható, ha a

    kölcsönben részesülő megállapodásban vállalja a kölcsön összegének havi egyenlő részletekben egy év alatt történő visszafizetését.

    (2) A kölcsön összege legfeljebb 100.000,-Ft-ig terjedhet.

**19. §** (1) Rendkívüli gyógyszersegélyre benyújtott igény megállapításának a 16.§ (1) bekezdésében meghatározottakon túl további feltétele, hogy az igazolt gyógyszer, gyógyászati segédeszköz kiadás költsége eléri az öregségi nyugdíj mindenkori legkisebb összegének 20 %-át, és a kérelmező a kérelem benyújtásának időpontjában nem részesül közgyógyellátásban.

(2) Rendkívüli gyógyszersegély iránt benyújtott kérelem kötelező melléklete a gyógyszerek, gyógyászati segédeszközök eseti vagy havi költségéről szóló gyógyszertári igazolás.

(3) A rendkívüli gyógyszersegély összege maximum 10.000,-Ft lehet.

**20.§** (1) A gyermekvédelmi segély megállapításához csatolni kell a jövedelemigazolásokon felül  a segélyezésre okot adó körülmények igazolására szolgáló iratokat,  különösen tankönyv, kollégiumi díj költségeiről szóló igazolásokat.

(2) A támogatást a gyermekre, illetve a fiatal felnőttre kell megállapítani és a törvényes képviselőjének, illetve a fiatal felnőttnek kell folyósítani.

Az egy családban élő gyermekek részére nyújtható támogatás összege az adott naptári évben nem haladhatja meg a 16.§ (2) bekezdésében meghatározott mértéket.

**21.§ (**1) Az önkormányzat évente egy alkalommal beiskolázási támogatást nyújt azoknak az általános-és középiskolai tanulóknak, valamint első diplomájukat megszerző felsőfokú

     tanintézetben nappali tagozaton hallgató diákoknak, akiknek a családjában az egy főre jutó

     jövedelem nem haladja meg a nyugdíjminimum 250 %-át.

     (2) A támogatás összege:

 a) általános iskolások esetén a tankönyvek ára maximum 5.000,-Ft,

 b) középiskolások és felsőfokú tanulmányokat folytatók esetén 5.000,-Ft

(3) A támogatás igénybevételéhez a tanulói, illetve hallgatói  jogviszony fennállását az adott

 tanévre vonatkozóan igazolni kell.

 (4)  A támogatásokat minden év október 30-ig utalja ki az önkormányzat a jogosultak részére.

**22.§ (**1) Temetési segély adható annak a személynek, aki a meghalt személy eltemettetéséről

    gondoskodott és a temetés költségek viselése saját, illetve családja létfenntartását veszélyezteti és a családjában az egy főre jutó jövedelem az öregségi nyugdíj mindenkor legkisebb összegének

    háromszorosát nem haladja meg.

    (2) A temetési segély összege nem lehet kevesebb a helyben szokásos legolcsóbb temetés

    költségeinek 10 %-ánál.

    (3) A helyben szokásos legolcsóbb temetés összegeként az önkormányzat 200.000,- Ft-ot

    ismer el.

    (4) A temetési segély iránti kérelmet a temetést követő 30 napon belül lehet benyújtani, a

    kérelemhez csatolni kell az elhunyt halotti anyakönyvi kivonatát és a temetés költségeit igazoló számlákat.

**23.§** (1) A  polgármester az e rendeletben szabályozott rendkívüli települési  támogatást méltányosságból abban az esetben is megállapíthatja, ha az egy főre jutó havi jövedelem a kérelmező családjában vagy az egyedül élő egyedülálló kérelmező esetén a 15.§ (1) bekezdésében előírt jövedelmi feltételektől legfeljebb 15 %-kal tér el, feltéve, ha a kérelmező a kérelem benyújtásával egyidejűleg hitelt érdemlően igazolja, hogy a kérelem benyújtását közvetlenül megelőzően az alábbi körülmények valamelyike fennáll:

1. kérelmező tartósan beteg vagy fogyatékos gyermeket nevel, gondoz,
2. 12 hónapon belül a kérelmező vagy házastársa, élettársa, bejegyzett élettársa álláskeresővé vált és nem részesül foglalkoztatást helyettesítő támogatásban vagy rendszeres szociális segélyben,
3. a kérelmező vagy vele együtt élő házastársának, gyermekének betegsége, balesete miatt végzett ápolás, gondozás okán kérelmező 30 egymást követő napot meghaladóan táppénzt vesz igénybe,
4. kérelmezőt és családját elemi kár, katasztrófa, vis maior helyzet sújtotta és az eset összes körülményét mérlegelve az ellátás hiánya a kérelmező, vagy családja létfenntartását veszélyeztetné.

(2) Az (1) bekezdésben meghatározott körülmények fennállását a kérelmezőnek hitelt érdemlően bizonyítania kell.

(3) Méltányosság kérelmező és családja esetében az adott naptári évben egy alkalommal gyakorolható.

**V. Fejezet**

**Természetben nyújtandó ellátások**

**Köztemetés**

**24.§ (**1) A köztemetés elrendelése esetén a Szt. 48. §-ának szabályai szerint kell eljárni.

      (2) Az eltemettetésre köteles személy kérelemre részben vagy egészben mentesíthető a köztemetés

      költségeinek megtérítése alól, ha

1. annak megfizetése a kötelezett megélhetését súlyosan veszélyeztetné, így a vagyoni, jövedelmi és egyéb körülményeinek ismeretében vélelmezhető, hogy az eltemettetés költségeinek megfizetése létfenntartását veszélyeztetné vagy
2. az eltemettetés költségeinek megtérülése annak az ingatlannak az értékéből várható, amelyben kiskorú örökösök élnek, vagy
3. a közös tulajdon örökösei közül valamelyikük életvitelszerűen az ingatlanban él, és háztartásában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének 200 %-át

**VI. Fejezet**

**Szociális szolgáltatások**

**Étkeztetés**

**25.§ (**1) Az önkormányzat a szociálisan rászoruló személyek étkeztetését az Inergon Kft. által

    üzemeltetett konyhán keresztül, onnan történő elszállítással biztosítja.

    (2) Az étkeztetést azok igényelhetik, akik a legalább napi egyszeri meleg étkezést maguknak,

    vagy eltartottjaiknak tartósan vagy átmeneti jelleggel nem képesek biztosítani, így különösen

    koruk, egészségi állapotuk, fogyatékosságuk, szenvedélybetegségük vagy hajléktalanságuk

    miatt.

    (3) A személyi térítési díj összegéről a kérelem elbírálásával egyidejűleg a polgármester dönt.

    (4) A személyi térítési díj megállapításánál a szolgáltatást igénybe vevő személy rendszeres

     havi jövedelmét kell figyelembe venni. A személyi térítési díj összegét a rendelet 1. számú

     mellékletében foglaltak szerint kell megállapítani.

**Házi segítségnyújtás**

**26.§ (**1) A házi segítségnyújtás keretében a szolgáltatást igénybevevő személy saját

lakókörnyezetében kell biztosítani az önálló életvitel fenntartása érdekében szükséges ellátást

az Szt. 63. §-ában foglaltak szerint.

(2) A házi segítségnyújtás iránti kérelemről a polgármester dönt.

**Családsegítés**

**27. § (**1) A családsegítés az önkormányzat által a szociális és mentálhigiénés problémák, illetve egyéb krízishelyzet miatt segítségre szoruló személyek, családok számára az ilyen helyzetekhez vezető okok megelőzése, a krízishelyzet megszüntetése, valamint az életvezetési képesség megőrzése céljából nyújtott szolgáltatás.

(2) Az önkormányzat az ellátást foglalt intézményfenntartói társulási formában biztosítja a Muramenti Családsegítő Központ és Gyermekjóléti Szolgálat útján.

  (3) A Muramenti Családsegítő Központ és Gyermekjóléti Szolgálat az egyén és a család számára nyújtott szolgáltatása térítésmentes.

**VII. Fejezet**

**Egyéb támogatások**

**Letelepedési támogatás**

**28.§ (**1) A képviselőtestület letelepedési támogatást állapít meg

   a ) azoknak a Muraszemenyén élő fiataloknak, akik a rendelet hatálybalépését követően

        kötnek házasságot és a községben kívánnak letelepedni,

   b) annak a más helységből a községbe költöző házaspárnak, aki a községben kíván letelepedni.

     (2)  A támogatás legfeljebb 40 éves korig adható, a támogatottaknak a községben kell

    életvitelszerűen élniük.

     (3) A támogatás összege családonként 50.000,-Ft, ugyanazon  személy csak egy esetben

    kérheti a  támogatást.

     (4) A támogatásban részesülőkkel az önkormányzat megállapodást köt, melyben a jogosultak

    vállalják, hogy minimum 5 évig muraszemenyei állandó lakosok maradnak.

   Amennyiben a megállapodásban foglalt feltételeket a jogosultak nem teljesítik, a támogatás

   arányos részét a mindenkori jegybanki alapkamattal növelve kötelesek visszafizetni.

    (5) A kérelmet a házasságkötést, vagy a lakcím bejelentést követő 90 napon belül lehet

   igényelni, a kérelemhez csatolni kell a házassági anyakönyvi kivonatot és a  bejelentkezésről

   szóló  igazolást.

     (6) Akik szolgálati lakásban laknak, támogatásra nem jogosultak, kivéve ha a bérleti jogukról

 lemondanak és a községben építenek vagy vásárolnak lakást. Ebben az esetben a kérelem

 benyújtásának határideje a bérleti jogviszony megszűnését követő 90 nap.

**Születési támogatás**

**29.§** (1) Azoknak a muraszemenyei állandó lakos házaspároknak, akinek a rendelet

         hatálybalépését követően gyermeke születik a képviselőtestület születési támogatást nyújt.

         (2) A születési támogatás gyermekenként 50.000,-Ft, amely a gyermek születését és

  bejelentkeztetését követően igényelhető.

   (3) A kérelemhez csatolni kell a gyermek anyakönyvi kivonatát és a lakcímet igazoló hatósági igazolványát, élettársak esetén az élettársi  kapcsolat fennállásáról szóló nyilatkozatot.

          (4) A támogatásban részesülő szülővel az önkormányzat szerződést köt, melyben  a szülő

          vállalja, hogy minimum 5 évig a község állandó lakosa marad gyermekével együtt.

          Amennyiben a feltételeknek a jogosult nem tesz eleget a támogatást egy összegben köteles

          visszafizetni.

         (5) A támogatás egy családnak legfeljebb három gyermek születése esetén adható.

         (6) Támogatásra csak azok a családok jogosultak, ahol a gyermek születése előtt az

         egyik szülő legalább egy éves munkaviszonnyal rendelkezett.

**VIII. Fejezet**

**Záró rendelkezések**

**30.§** E rendelet 2015. március 1. napjával lép hatályba, ezzel egyidejűleg hatályát veszti az

    önkormányzat szociális gondoskodásokról szóló 10/2013.(XII.21.) önkormányzati rendelete.

                 Stefanec Mária                                                    Dr. Ratkovics Ágnes

                 polgármester                                                                  jegyző